Око свих узрока Другог светског рата још увек постоје спорови, али данас постоји готово апсолутни консензус историчара и јавности да је главни узрочник Другог светског рата био немачки нацизам. Ова идеологија укључивала је реваншизам за пораз у Првом светском рату, одбацивање демократије, расизам, милитаризам и експанзионизам. Уз нацистичку Немачку сврстали су се сродни милитаристички и националистички режими у Италији и Јапану, склопивши такозвани Антикоминтерна пакт 1936, а затим Тројни пакт 1940. Овај савез склопљен је са намером успостављања светске доминације, те далекосежног и радикалног преуређења светског поретка. Овом пакту приступиле су и друге мање земље.